
   Forord
  

  
   For to år siden ble vi utfordret på å skrive en lærebok i treningsfysiologi. Vi så dette som en god mulighet til å fordype oss faglig, og samtidig inspirere studenter til å få interesse for menneskets fysiologiske responser og effekter av ulike typer trening. Da vi ble tildelt Fagbokforlagets stipend og samtidig fikk forskningstermin i våre stillinger ved NTNU hadde vi også tid til rådighet. Vi bodde i Sveits under forskningsterminen, og det meste av boken ble skrevet før eller etter fine løpe- og skiturer i vakre Engelberg, der vi fikk testet ut trenings­fysiologiens prinsipper på våre egne kropper.
  

  
   Målsetningen med denne boken er å formidle treningsfysiologi på en faglig god, men lettfattelig måte. Vi har derfor oppdatert oss på den nyeste forskning­en innenfor fagområdene boken dekker, og forsøkt å formidle kunnskapen videre til studenter, uten å forenkle for mye eller ta for mange forbehold. Vi vil rette en spesiell takk til Stephen Seiler, Espen Tønnessen, Thomas Haugen, Kristin Jonvik, Trine Stensrud, Dionne Noordhof, Gertjan Ettema, Mireille van Beekvelt, Karin Roeleveld, Jonny Hisdal, Guro Strøm Solli, Marius Steiro Fimland, Anne Berit Johnsen, Rune Kjøsen Talsnes, Marius Myrstad, Paul A. Solberg, Bent Rønnestad,Nicki Almquist, Bjarne Rud og Thomas Losnegard for god hjelp til å kvalitetssikre teksten og for positive ord på veien. Deres bidrag var avgjørende, både for bokens kvalitet og vår motivasjon.
  

  
   Vi håper du som leser både får ny innsikt og blir motivert til videre fordyping av å lese boken!
  

  
   Trondheim, 26. februar 2024

   Oppvarming
  

  
   Menneskekroppen er sammensatt av milliarder av celler som samarbeider om å skape
   
    et menneske
   
   . Cellene er spesialisert for å løse ulike oppgaver, og de kommuniserer for å opprettholde et stabilt miljø i cellene samtidig som de samarbeider om å møte endringer i omgivelser og utfordringer. Selv om det foregår mange kompliserte prosesser i kroppen, er prinsippene for regulering og tilpasning av de ulike cellene relativt like.
  

  
   I denne læreboka legger vi grunnlaget for å forstå dette. Vi forklarer kroppens anatomiske oppbygging, funksjon i hvile, fysiologiske responser under fysisk aktivitet og tilpasninger av trening. Boka favner treningsfysiologi på en helhetlig måte og har som målsetting at leseren skal sitte igjen med grunnleggende kunnskap og kompetanse om følgende temaer:
  

  
   	
    
     •
    
    Kroppens funksjonelle anatomi og dens fysiologiske responser på ulike former for fysisk aktivitet og trening
   

   	
    
     •
    
    Energiomsetningen og hvordan energi bidrar til å skape og opprettholde bevegelse
   

   	
    
     •
    
    Akutte responser og kroniske treningstilpasninger i respirasjonssystemet, sirkulasjonssystemet, det nevromuskulære systemet og hormonsystemet
   

   	
    
     •
    
    Fysiologiske tilpasninger av fysisk aktivitet og trening, herunder trening av aerob og anaerob utholdenhet, styrke og hurtighet
   

  

  
   For å gjøre boka til et godt læringsverktøy har vi eksemplifisert faglige prinsipper gjennom å gi leseren refleksjonsoppgaver og forslag til praktiske øvelser underveis i teksten. Målet med dette er å koble teori og praksis, og dermed øke studentenes læringsutbytte. Vi mener at dette vil bidra til effektiv læring, samtidig som vi ønsker å utvikle studentenes nysgjerrighet og deres evne til å reflektere over hvordan fysisk aktivitet og trening kan forbedre menneskers funksjon. Målsettingen er å danne et godt faglig grunnlag for å anvende kompetansen i praktisk arbeid med ulike målgrupper – fra pasienter til toppidrettsutøvere.
  

  
   De ulike fysiologiske systemene er komplementære og har et unikt samspill for å møte fysiske utfordringer og tilpasse vev og organer til fysisk aktivitet og trening. Vi har valgt å dele opp denne boka i kapitler som behandler de ulike systemene separat, samtidig som vi forsøker å synliggjøre samspillet. Dette gjør at enkelte fagbegreper benyttes før de er grundig introdusert, definert og forklart i påfølgende kapitler. For å sikre at leseren skal kunne følge og forstå teksten, har vi derfor laget henvisninger til andre kapitler som beskriver de mest sentrale fagbegrepene.
  

  
   For å forenkle stoffet og øke lesbarheten har vi valgt å skrive boka uten å inkludere spesifikke referanser underveis. Vi har tatt oss friheten å sammenfatte forskningslitteraturen på en helhetlig måte, samtidig som vi har benyttet anerkjente eksperter innen hvert av de ulike fagfeltene til å kvalitetssikre innholdet. For at studentene skal kunne fordype seg videre, har vi imidlertid laget forslag til relevant fordypningsmateriale i etterkant av hvert kapittel.
  

 
  
   
    
    
    Del 1
   

   
    
    
    Funksjonell anatomi og kroppens fysiologiske responser på fysisk aktivitet
   

   
    Evolusjonen har bidratt til å spesialisere menneskekroppens celler og deres samarbeid slik at vi effektivt kan bevege oss og tilpasse oss nye omgivelser. Kroppens unike anatomi og dens responser i møte med fysiske utfordringer har gitt oss muligheten til å overleve farlige situasjoner, tilpasse oss ulike klimatiske forhold, skaffe mat og reprodusere oss. Grunnlaget for dette er at kroppens celler danner vev, organer og organsystemer som samarbeider om å møte utfordringer og over tid tilpasser kroppens funksjoner til å møte disse.
   

   
    De ulike systemene som regulerer vår funksjon under fysisk aktivitet, er gjensidig avhengig av hverandre for å løse oppgavene, og de må derfor forstås i sammenheng. Før vi går dypere inn i ulike effekter av fysisk aktivitet og trening, vil vi derfor starte med å beskrive de ulike organsystemene som bidrar til å skape og opprettholde bevegelse.
   

   
    Det grunnleggende prinsippet i treningsfysiologien er nettopp at kroppen tilpasser seg spesifikt til de miljøer og stimuli den møter, både på kort og lang sikt. Når vi starter å løpe, vil vi derfor puste mer for å mette blodet med oksygen (O
    
     2
    
    ) og fjerne karbondioksid (CO
    
     2
    
    ), mens hjertet slår fortere og hardere for å pumpe O
    
     2
    
    og næringsstoffer til de arbeidende musklene. Musklene settes i stand til å bryte ned næringsstoffene og frigi energi som benyttes til å skape ytre arbeid og bevegelse. I etterkant av aktiviteten vil kroppen raskt prøve å normalisere cellemiljøet, en periode vi kaller restitusjonsfasen. Dersom aktiviteten har vært belastende nok og gjentas over tid, vil kroppen prøve å tilpasse de strukturene som kommer i ubalanse under treningen. Forutsetningen er at vi har tilstrekkelig med ressurser til at trening kan føre til en fysiologisk tilpasning. Dette gjør at tilsvarende arbeid over tid blir lettere og kan opprettholdes lenger, eller at vi evner å utføre et større arbeid.
   

   
    Grunnlaget for bevegelse er at nervesystemet gir musklene beskjed om å trekke seg sammen slik at de kan bevege skjelettet og utvikle kraft. En forutsetning for at dette skal vedvare, er at det dannes energi som cellene kan nyttiggjøre seg. Energien får vi fra energirike næringsstoffer, for eksempel fett og karbohydrater, som spaltes til mindre enheter eller forbrennes. Spaltingen og forbrenningen av næringsstoffer til energi under fysisk aktivitet gjør at miljøet inne i og rundt muskelcellene endrer seg. Parallelt aktiveres kroppens kommunikasjonssystem, nervesystemet og hormonsystemet, og ventilasjonen øker, blodet sirkuleres, mettes med O
    
     2
    
    (der kapillærene møter lungeblærene) og transporteres til musklene. Blodet går også gjennom ulike organer som holder miljøet i blodet og cellene ved like. I del 1 av boka gir vi en grunnleggende innføring i dette unike samspillet.
   

   
    [image: En generell modell for celler vi finner hos mennesker, der de viktigste cellestrukturene for muskelaktivitet og energiproduksjon er fremhevet. Cellemembranen, som avgrenser cellen, inneholder proteiner som virker som ionekanaler eller reseptorer for signalstoffer, og som er avgjørende for kommunikasjon og stoffutveksling. Cytosol er den geléaktige væsken innenfor membranen som omslutter organeller som cellekjernen, mitokondrier og endoplasmatisk retikulum med ribosomer. Cellekjernen inneholder arvematerialet, mens mitokondriene blant annet forsyner cellen med energi. Endoplasmatisk retikulum er et nettverk av membranrør og -vesikler som er involvert i syntese og transport av proteiner og lipider. Ribosomene på overflaten til endoplasmatisk retikulum er spesielt viktige for produksjon av proteiner som skal eksporteres fra cellen eller inngå i cellemembranen.]
    
     En generell
     
     
     modell for celler vi finner hos mennesker, der de viktigste cellestrukturene for muskelaktivitet og energiproduksjon er fremhevet. Cellemembranen, som avgrenser cellen, inneholder proteiner som virker som ionekanaler eller reseptorer for signalstoffer, og som er avgjørende for kommunikasjon og stoffutveksling. Cytosol er den geléaktige væsken innenfor membranen som omslutter organeller som cellekjernen, mitokondrier og endoplasmatisk retikulum med ribosomer. Cellekjernen inneholder arvematerialet, mens mitokondriene blant annet forsyner cellen med energi. Endoplasmatisk retikulum er et nettverk av membranrør og -vesikler som er involvert i syntese og transport av proteiner og lipider. Ribosomene på overflaten til endoplasmatisk retikulum er spesielt viktige for produksjon av proteiner som skal eksporteres fra cellen eller inngå i cellemembranen.
    

   

   
    Før vi går dypere inn i de ulike systemene, vil vi også presentere noen grunnprinsipper som er sentrale å forstå når vi skal lære om kroppens reguleringssystemer. Vi starter med begrepet
    
     homeostase
    
    , som defineres som organismens opprettholdelse av konstante og stabile fysikalsk-kjemiske forhold. Dette vil si kroppens opprettholdelse av surhetsgrad, temperatur og kjemiske forhold i og rundt cellene. Under fysisk aktivitet vil imidlertid de involverte systemene møte utfordringer som skaper ubalanse i cellemiljøet. I etterkant av trening og fysisk aktivitet vil hjerte, lunger, muskler og nyrer bidra til å reetablere et stabilt cellemiljø, noe cellene er avhengig av for å fungere normalt og overleve.
   

   
    Dette fordrer en grunnleggende forståelse av hvilke prosesser som skjer i en
    
     celle
    
    for å opprettholde liv: Næringsopptak og celleånding for å få frigjort energi i næringsstoffer, kvitte seg med avfallsstoffer, omdanne stoffer og bygge opp ulike strukturer som er nødvendig for cellene, transport av nødvendige molekyler inn og ut av cellene, DNA-replikasjon og celledeling for å sikre at cellene kan formere seg og erstatte skadede eller døde celler. Proteinsyntesen, som produserer enzymer, strukturproteiner og signalproteiner, er avgjørende for at cellenes funksjon tilpasser seg. Kommunikasjon mellom celler skjer gjennom ulike mekanismer, som hormoner og nevrotransmittere, og gjennom celle-til-celle-kontakt. Disse kommunikasjonsprosessene muliggjør koordinering av cellenes aktivitet og regulering av vekst, differensiering og respons på miljøet.
   

   
    De ulike typer
    
     vev
    
    i kroppen, som muskelvevet, bygges opp, brytes ned og holdes ved like av prosessene som skjer i cellene. Vevet kan brytes ned gjennom celledød, enzymer og betennelse, mens vedlikehold av vev inkluderer reparasjon, erstatning av celler og opprettholdelse av cellebalanse gjennom en kontinuerlig regulering av cellemiljøet. Disse prinsippene sørger for at vevet i kroppen tilpasser seg over tid, noe som bidrar til at organene og organsystemene de er del av, er funksjonelle.
   

   
    Basert på disse grunnleggende prosessene vil vi nå gå inn på anatomien og funksjonen til de ulike systemene, med mål om å forstå mennesket i bevegelse. Vi starter med grunnlaget for all bevegelse: energi!

